(Návrh)

**Zákon**

z ................... 2018,

**ktorým sa mení a dopĺňa zákon č. 570/2005 Z. z. o brannej povinnosti a o zmene**

**a doplnení niektorých zákonov v znení neskorších predpisov,**

**a ktorým sa dopĺňa zákon č. 569/2005 Z. z. o alternatívnej službe**

**v čase vojny a vojnového stavu v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 570/2005 Z. z. o brannej povinnosti a o zmene a doplnení niektorých zákonov v znení zákona č. 330/2007 Z. z., zákona č. 333/2007 Z. z., zákona č. 518/2007 Z. z., zákona
č. 452/2008 Z. z., zákona č. 59/2009 Z. z., zákona č. 473/2009 Z. z., zákona č. 106/
2011 Z. z., zákona č. 220/2011 Z. z., zákona č. 345/2012 Z. z., zákona č. 176/2015 Z. z., zákona č. 281/2015 Z. z. a zákona č. 378/2015 Z. z. sa mení a dopĺňa takto:

1. V § 2 ods. 1 písm. d) sa za slová „Hasičského a záchranného zboru,“ vkladajú slová „Horskej záchrannej služby,“.

2. V § 2 ods. 2 sa slová „ods. 1 a 2“ nahrádzajú slovami „ods. 1 a 3“.

3. V § 11 sa za ods. 10 vkladá nový odsek 11, ktorý znie:

„(11) Zamestnávateľ  uvedený v § 17 ods. 2 písm. c)  oznamuje ministerstvu oslobodenie od výkonu mimoriadnej služby podľa § 17 ods. 2 písm. c) občana, ktorý je vojakom v zálohe zaradeným do aktívnych záloh (ďalej len „vojak v aktívnej zálohe“)“.

Doterajší odsek 11 sa označuje ako odsek 12.

4. V § 13 sa za odsek 4 vkladá nový odsek 5, ktorý znie:

„(5) Zo záloh ozbrojených síl sa vyradí občan v deň prijatia do služobného pomeru profesionálneho vojaka.“.

Doterajšie odseky 5 a 6 sa označujú ako odseky 6 a 7.

5. V § 14 ods. 1 písmeno b) znie:

„b) dosiahol plánovanú vojenskú hodnosť na výkon funkcie, do ktorej má byť zaradený, alebo vojenskú hodnosť v tom istom hodnostnom zbore najviac o jeden stupeň nižšiu alebo
o dva stupne vyššiu než aká je plánovaná na výkon tejto funkcie,“.

6. V § 14 ods. 1 sa za písmeno h) vkladá nové písmeno i), ktoré znie:

„i) nie je oslobodený od výkonu mimoriadnej služby podľa § 17 ods. 1 alebo ods. 2,“.

Doterajšie písmeno i) sa označuje ako písmeno j).

7. V § 14a ods. 1 sa slová „vojakom v zálohe zaradeným do aktívnych záloh (ďalej len „vojak v aktívnej zálohe“)“ nahrádzajú slovami „vojak v aktívnej zálohe“.

8. V § 14b ods. 2 sa za písmeno c) vkladajú nové písmená d) a e), ktoré znejú:

„d) kontaktné údaje a identifikačné údaje zamestnávateľa a číslo jeho účtu, ak ide o vojaka
v aktívnej zálohe, ktorému patrí náhrada mzdy, 22b)

e) číslo účtu vojaka v aktívnej zálohe a jeho daňové identifikačné číslo, ak ide o vojaka v ak-tívnej zálohe, ktorému patrí náhrada príjmov z podnikania podľa § 14c ods. 2,“.

Doterajšie písmená d) až h) sa označujú ako písmená f) až j).

Poznámka pod čiarou k odkazu 22b znie:

„22b) § 139 zákona č. 311/2001 Z. z. Zákonníka práce v znení neskorších predpisov.“.

9. V § 14b sa odsek 3 dopĺňa písmenom c), ktoré znie:

„c) svojím konaním narušil vážnosť ozbrojených síl alebo ohrozil dôveru v ozbrojené sily.“.

10. § 14c vrátane nadpisu znie:

„§ 14c

Náležitosti vojaka v aktívnej zálohe

(1) Vojakovi v aktívnej zálohe patrí

a) motivačný príspevok v sume 600 eur za každý kalendárny rok zotrvania v aktívnych zálohách; príspevok sa nevyplatí, ak vojak v aktívnej zálohe absolvuje menej ako 75 % určenej doby pravidelného cvičenia a plnenia úloh ozbrojených síl v kalendárnom roku,

b) pomerná časť hodnostného platu24) patriaceho za čas pravidelného cvičenia alebo plnenia úloh ozbrojených síl z prvého platového stupňa vojenskej hodnosti, ktorú dosiahol; pomerná časť hodnostného platu sa nevyplatí za dni neprítomnosti vojaka v aktívnej zálohe počas pravidelného cvičenia alebo plnenia úloh ozbrojených síl*,*

c) naturálne náležitosti primerané potrebám pravidelného cvičenia alebo plnenia úloh ozbrojených síl ustanovené služobným predpisom, ktorý vydá minister,

d) náhrada cestovného za cestu z miesta trvalého pobytu do miesta pravidelného cvičenia alebo do miesta nástupu na plnenie úloh ozbrojených síl a späť v cene cestovného lístka
2. triedy verejnej osobnej dopravy na železničnej dráhe alebo v cene cestovného lístka pravidelnej autobusovej dopravy.

(2) Vojakovi v aktívnej zálohe patrí za čas pravidelného cvičenia a plnenia úloh ozbrojených síl náhrada príjmov z podnikania25a) v sume pomernej časti priemernej mesačnej mzdy v hospodárstve Slovenskej republiky zistenej Štatistickým úradom Slovenskej republiky za rok, ktorý dva roky predchádza kalendárnemu roku, v ktorom vojak v aktívnej zálohe začal pravidelné cvičenie alebo plnenie úloh ozbrojených síl, ak nie je zamestnanec; náhrada príjmov
z podnikania sa vojakovi v aktívnej zálohe poskytne aj za čas nevyhnutný na prepravu z miesta trvalého pobytu alebo prechodného pobytu do miesta pravidelného cvičenia alebo plnenia úloh ozbrojených síl a späť, ak miesto pravidelného cvičenia alebo plnenia úloh ozbrojených síl je natoľko vzdialené od trvalého pobytu alebo prechodného pobytu vojaka v aktívnej zálohe, že cesta verejnou dopravou trvá viac ako šesť hodín.

(3) Vojenský útvar uhrádza

a) motivačný príspevok podľa odseku 1 písm. a) vojakovi v aktívnej zálohe do 31. januára nasledujúceho kalendárneho roka za predchádzajúci kalendárny rok,

b) pomernú časť hodnostného platu podľa odseku 1 písm. b) vojakovi v aktívnej zálohe do desiateho dňa nasledujúceho kalendárneho mesiaca po skončení pravidelného cvičenia alebo plnenia úloh ozbrojených síl,

c) cestovné náklady podľa odseku 1 písm. d) vojakovi v aktívnej zálohe pred skončením pravidelného cvičenia alebo plnenia úloh ozbrojených síl,

d) náklady na náhradu príjmov podľa odseku 2 vojakovi v aktívnej zálohe do konca nasledujúceho kalendárneho mesiaca po skončení pravidelného cvičenia alebo plnenia úloh ozbrojených síl,

e) náklady na náhradu mzdy a náklady na poistné platené zamestnávateľom podľa osobitných predpisov25b) zamestnávateľovi do konca nasledujúceho kalendárneho mesiaca po skončení pravidelného cvičenia alebo plnenia úloh ozbrojených síl.“.

Poznámky pod čiarou k odkazom 25a a 25b znejú:

„25a) § 6 ods. 1 a 2 zákona č. 595/2003 Z. z. o dani z príjmov v znení neskorších predpisov.

25b) Zákon č. 461/2003 Z. z. o sociálnom poistení v znení neskorších predpisov.

Zákon č. 580/2004 Z. z. o zdravotnom poistení a o zmene a doplnení zákona č. 95/2002
Z. z. o poisťovníctve a o zmene a doplnení niektorých zákonov v znení neskorších predpisov.“.

11. Poznámka pod čiarou k odkazu 25 sa vypúšťa.

12. V § 14f ods. 1 písmeno a) znie:

„a) oznámiť veliteľovi vojenského útvaru zmenu v údajoch podľa § 14b ods. 2 písm. c)
až e),“.

13. V § 14f ods. 1 písm. c) sa za slovo „znemožňuje“ vkladajú slová „jeho zaradenie do aktívnych záloh alebo“.

14. V § 14f ods. 1 sa za písmeno c) vkladajú nové písmená d) a e) ktoré znejú:

„d) oznámiť veliteľovi vojenského útvaru zmenu, ak prestal spĺňať podmienky na zaradenie do aktívnych záloh podľa § 14 ods. 1 písm. e), f) a h),

e) oznámiť veliteľovi vojenského útvaru oslobodenie od výkonu mimoriadnej služby podľa
§ 17 ods. 2 písm. a),b), d) až g).

Doterajšie písmeno d) sa označuje ako písmeno f).

15. V § 14f sa za odsek 2 vkladajú nové odseky 3 a 4, ktoré znejú:

„(3) Vojak v aktívnej zálohe počas pravidelného cvičenia a plnenia úloh ozbrojených síl podlieha disciplinárnej právomoci veliteľa vojenského útvaru. O uložení disciplinárneho opatrenia a o udelení disciplinárnej odmeny rozhoduje veliteľ vojenského útvaru disciplinárnym rozkazom.

(4) Disciplinárne opatrenie možno uložiť, ak sa preukázalo, že vojak v aktívnej zálohe disciplinárne previnenie spáchal, a na nápravu a obnovenie vojenskej disciplíny za menej závažné konanie nepostačuje prerokovanie disciplinárneho previnenia. Za disciplinárne previnenie možno vojakovi v aktívnej zálohe uložiť disciplinárne opatrenie, ktorým je písomné pokarhanie.“.

Doterajší odsek 3 sa označuje ako odsek 5.

16. V § 14f ods. 5 sa za slovo „disciplínu“ vkladá čiarka a slová „vojaka v aktívnej zálohe“ nahrádzajú slovami „rozkazné konanie a disciplinárne konanie“.

Poznámka pod čiarou k odkazu 26b znie:

„26b) § 132, § 138, §140 až 150 zákona č. 281/2015 Z. z. v znení zákona č. 125/2016 Z. z.“.

17. Za § 14f sa vkladajú § 14fa a 14fb, ktoré vrátane nadpisov znejú:

„§ 14fa

Neprítomnosť vojaka v aktívnej zálohe

(1) Veliteľ vojenského útvaru ospravedlní neprítomnosť vojaka v aktívnej zálohe počas pravidelného cvičenia alebo plnenia úloh ozbrojených síl z dôvodu

a) jeho dočasnej neschopnosti pre chorobu alebo úraz; neschopnosť pre chorobu alebo úraz preukazuje vojak v aktívnej zálohe veliteľovi vojenského útvaru predložením potvrdenia lekára,

b) inej prekážky; existenciu prekážky preukazuje vojak v aktívnej zálohe veliteľovi vojenského útvaru predložením potvrdenia lekára alebo rozhodnutia štátneho orgánu.

(2) Veliteľ vojenského útvaru môže ospravedlniť neprítomnosť vojaka v aktívnej zálohe počas pravidelného cvičenia alebo plnenia úloh ozbrojených síl aj z iných naliehavých osobných alebo rodinných dôvodov.

§ 14fb

Skončenie pravidelného cvičenia a plnenia úloh ozbrojených síl

(1) Pravidelné cvičenie a plnenie úloh ozbrojených síl sa skončí uplynutím určenej doby.

(2) Veliteľ vojenského útvaru rozhodne o skončení pravidelného cvičenia a plnenia úloh ozbrojených síl vojakom v aktívnej zálohe ešte pred uplynutím určenej doby, ak

1. ospravedlnená neprítomnosť vojaka v aktívnej zálohe počas pravidelného cvičenia alebo plnenia úloh ozbrojených síl presiahla 25 % určenej doby pravidelného cvičenia alebo plnenia úloh ozbrojených síl,
2. neospravedlnená neprítomnosť vojaka v aktívnej zálohe počas pravidelného cvičenia alebo plnenia úloh ozbrojených síl trvala aspoň osem hodín.“.

18. V § 14h ods. 1 sa za slová „§ 14c“ vkladajú slová „ods. 1“.

19. V § 14i ods. 2 sa slová „ ods. 3 písm. a) až d),g) až o) a r)“ nahrádzajú slovami „ods. 5 písm. a) až d), h) až p) a s)“.

20. V § 15 ods. 16 sa slová „aj odobratie odtlačkov prstov a biologickej vzorky, ak mu neboli odobraté“ nahrádzajú slovami „odobratie biologickej vzorky, ak mu nebola odobratá“.

21. § 15 sa dopĺňa odsekom 17, ktorý znie:

„(17) Po prezentácii sa vojakovi mimoriadnej služby odoberú odtlačky prstov, ak mu neboli odobraté počas služobného pomeru profesionálneho vojaka. [29a)](https://www.slov-lex.sk/pravne-predpisy/SK/ZZ/2005/570/20160102#poznamky.poznamka-29a)“.

22. V § 15a ods. 2 a 3, § 15b ods. 4, § 15c ods. 1 až 3 a 5, § 15d ods. 3 písm. a) a b) a ods. 6,
§ 15k ods. 1 až 3 a § 16a, sa za slová „§ 2“ vkladajú slová „ods. 1“.

23. V § 15b ods. 2 úvodná veta znie:

„Vojaka mimoriadnej služby, ktorý vykonáva mimoriadnu službu vo vojenskom útvare uvedenom v § 2 ods. 1 písm. g) druhom bode alebo treťom bode v hodnostnom zbore“.

24. V § 15b ods. 3 úvodnej vete sa za slová „§ 2“ vkladajú slová „ods. 1“ a za slová „písm. g)“ sa vkladajú slová „prvom bode alebo“.

25. V § 15d ods. 2 a § 20 ods. 1 písm. e) sa slová „ods. 3“ nahrádzajú slovami „ods. 5“.

26. V § 15d odsek 4 znie:

„(4) Po prepustení z výkonu mimoriadnej služby uloží osobný spis vojaka mimoriadnej služby podľa odseku 3 písm. a) vo svojej evidencii vojenský útvar, v ktorom profesionálny vojak vykonáva štátnu službu; po skončení štátnej služby profesionálneho vojaka zašle vojenský útvar jeho osobný spis do vojenského archívu.“.

27. V § 15d sa za odsek 4 vkladá nový odsek 5, ktorý znie:

„(5) Po prepustení z výkonu mimoriadnej služby vojenský útvar osobnú kartu vojaka mimoriadnej služby podľa odseku 3 písm. b) zašle do 30 dní od prepustenia z výkonu mimoriadnej služby okresnému úradu v sídle kraja.“.

Doterajší odsek 5 sa označuje ako odsek 6.

28. V § 17 ods. 3 sa za slová „ktorým vznikla branná povinnosť“ vkladajú slová „a neboli zaradení do aktívnych záloh,“.

29. V § 17 ods.4 písm. a) sa slová „rozpočtových organizácií a príspevkových organizácií
v zriaďovateľskej pôsobnosti ministerstva, Národnej banky Slovenska,“ nahrádzajú slovami „Národnej banky Slovenska,  rozpočtových organizácií a príspevkových organizácií v zriaďovateľskej pôsobnosti ministerstva a Úradu vlády Slovenskej republiky“.

30. § 18 vrátane nadpisu znie:

„§ 18

Osobná identifikačná karta a kovový identifikačný štítok

(1) Vojakovi mimoriadnej služby a vojakovi v aktívnej zálohe vydá veliteľ vojenského útvaru osobnú identifikačnú kartu a dva kovové identifikačné štítky s kovovou retiazkou.

(2) Osobná identifikačná karta vojaka mimoriadnej služby alebo vojaka v aktívnej zálohe obsahuje

1. meno a priezvisko,
2. vojenskú hodnosť,
3. dátum narodenia,
4. akademický titul,
5. zobrazenie podoby tváre,
6. evidenčné číslo karty.

(3) Osobnú identifikačnú kartu nemožno pripojiť ako prílohu k podaniu ani odovzdať nepovolanej osobe. Zničenie, poškodenie, stratu, odcudzenie alebo zneužitie osobnej identifikačnej karty je vojak mimoriadnej služby alebo vojak v aktívnej zálohe povinný oznámiť veliteľovi vojenského útvaru.

(4) Osobná identifikačná karta slúži vojakovi mimoriadnej služby a vojakovi v aktívnej zálohe na preukazovanie príslušnosti k ozbrojeným silám. Pri služobnom styku je vojak mimoriadnej služby alebo vojak v aktívnej zálohe povinný mať osobnú identifikačnú kartu pri sebe a preukazovať svoju príslušnosť k ozbrojeným silám.

(5) Osobnú identifikačnú kartu je vojak mimoriadnej služby alebo vojak v aktívnej zálohe povinný pri skončení mimoriadnej služby alebo pri skončení pravidelného cvičenia
a plnenia úloh ozbrojených síl vrátiť veliteľovi vojenského útvaru.

(6) Vzor osobnej identifikačnej karty a podrobnosti o postupe v prípade zničenia, poškodenia, straty, odcudzenia, zneužitia osobnej identifikačnej karty alebo pri zmene osobných údajov na osobnej identifikačnej karte a o postupe pri likvidácii osobnej identifikačnej karty ustanoví služobný predpis, ktorý vydá minister.

(7) Kovový identifikačný štítok obsahuje meno, priezvisko, rodné číslo a krvnú skupinu vojaka mimoriadnej služby alebo vojaka v aktívnej zálohe.

(8) Kovový identifikačný štítok nemožno odovzdať nepovolanej osobe. Zničenie, poškodenie, stratu alebo odcudzenie kovového identifikačného štítku je vojak mimoriadnej služ-by alebo vojak v aktívnej zálohe povinný oznámiť veliteľovi vojenského útvaru.

(9) Vzor kovového identifikačného štítku a kovovej retiazky, spôsob ich nosenia a podrobnosti o postupe v prípade zničenia, poškodenia, straty, odcudzenia kovového identifikačného štítku alebo v prípade zmeny osobných údajov na kovovom identifikačnom štítku ustanoví služobný predpis, ktorý vydá minister.“.

31. V § 21 odsek 1 znie:

„(1) Na konania podľa § 6, § 10 ods. 20, § 12, § 15 ods. 7, § 16 ods. 3, § 19 a 20a sa vzťahuje všeobecný predpis o správnom konaní. 32)“.

32. V § 21 sa za odsek 1 vkladajú nové odseky 2 a 3, ktoré znejú:

„(2) Prezident Slovenskej republiky v konaniach podľa § 6 ods. 3 a § 19 ods. 5 rozhoduje výlučne v listinnej podobe.

(3) Okresný úrad v sídle kraja v konaniach podľa § 10, § 12 a 15 vykonáva úkony výlučne
v listinnej podobe. 32a)“.

Doterajšie odseky 2 až 20 sa označujú ako odseky 4 až 23.

Poznámka pod čiarou k odkazu 32a znie:

„32a) § 17 ods.1 písm. a) zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Gover-nmente).“.

33. V § 21 ods. 5 úvodnej vete sa slová „odseku 2“ nahrádzajú slovami „odseku 4“.

34. V § 21 ods. 5 sa za písmeno d) vkladá nové písmeno e), ktoré znie:

„e) fotografiu,“.

Doterajšie písmená e) až u) sa označujú ako písmená f) až v).

35. V § 21 ods. 5 písm. n) sa slová „odseku 16“ nahrádzajú slovami „odseku 19“.

36. V § 21 ods. 6 sa slová „v odseku 3 písm. a) až d), h), k), m) a n)“ nahrádzajú slovami
„v odseku 5 písm. a) až d), i), l), n), o) a q)“.

37. V § 21 ods. 7 a 9 sa slová „odseku 3“ nahrádzajú slovami „odseku 5“.

38. V § 21 ods. 8 sa slová „v odseku 3 písm. a) až d), i), o) a q)“ nahrádzajú slovami
„v odseku 5 písm. a) až d), j), p) a r)“.

39. V § 21 ods. 16 sa nad slovo „veteránom“ umiestňuje odkaz 34aaa.

Poznámka pod čiarou k odkazu 34aaa znie:

„34aaa) Zákon č. 463/2003 Z. z. o vojnových veteránoch a o doplnení zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov v znení neskorších predpisov.“.

40. V § 21 ods. 16 sa slová „odseky 12 a 13“ nahrádzajú slovami „odseky 14 a 15“.

41. V § 21 sa odsek 17 dopĺňa písmenom d), ktoré znie:

„d) vojnovému veteránovi.“.

42. V § 21 sa za odsek 17 vkladá nový odsek 18, ktorý znie:

„(18) Osobe, ktorej možno povoliť nosenie vojenskej rovnošaty, poskytne ministerstvo pri mimoriadnom vymenovaní alebo vymenovaní34ae) do hodnosti brigádneho generála bezplatne vojenskú rovnošatu s hodnostným označením. Na nosenie takejto vojenskej rovnošaty sa povolenie podľa odseku 17 nevyžaduje.“.

Doterajšie odseky 17 až 22 sa označujú ako odseky 18 až 23.

Poznámka pod čiarou k odkazu 34ae znie:

„34ae) § 5a zákona č. 105/2002 Z. z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945 v znení zákona č. 439/2002 Z. z.

§ 4 zákona č. 463/2003 Z. z.“.

43. V § 21 ods. 21 sa slová „jeho priemerného príjmu podľa posledného daňového
priznania. 34a)“ nahrádzajú slovami „pomernej časti priemernej mesačnej mzdy v hospodárstve Slovenskej republiky zistenej Štatistickým úradom Slovenskej republiky za rok, ktorý dva roky predchádza kalendárnemu roku, v ktorom sa občan dostavil na lekárske vyšetrenie.“.

Poznámka pod čiarou k odkazu 34a sa vypúšťa.

44. Za § 22b sa vkladá § 22ba, ktorý vrátane nadpisu znie:

„§ 22ba

Prechodné ustanovenie účinné od 1. mája 2018

Dohody o zaradení do aktívnych záloh uzatvorené pred 1. májom 2018 skončia uplynutím doby, na ktorú boli uzatvorené, ak pred uplynutím tejto doby nedôjde k uzatvoreniu dodatku k dohode o zaradení, ktorým sa upravia podmienky prípravy na výkon mimoriadnej služby, plnenie úloh ozbrojených síl a nároky podľa zákona účinného od 1. mája 2018.“.

45. Prílohy č. 3 a 4 sa vypúšťajú.

**Čl. II**

Zákon č. 569/2005 Z. z. o alternatívnej službe v čase vojny a vojnového stavu v znení zákona č. 333/2007 Z. z., zákona č. 518/2007 Z. z., zákona č. 452/2008 Z. z., zákona
č. 473/2009 Z. z., zákona č. 106/2011 Z. z., zákona č. 345/2012 Z. z. a zákona č. 378/
2015 Z. z. sa dopĺňa takto:

V § 15 sa za odsek 1 vkladá nový odsek 2, ktorý znie:

„(2) Okresný úrad v sídle kraja vykonáva úkony v konaniach podľa § 6 až 8 a 11 výlučne
v listinnej podobe. 35a)“.

Doterajšie odseky 2 až 4 sa označujú ako odseky 3 až 5.

Poznámka pod čiarou k odkazu 35a znie:

„35a) § 17 ods.1 písm. a) zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Gover-nmente).“.

**Čl. III**

**Účinnosť**

Tento zákon nadobúda účinnosť 1. mája 2018.